LT Europos Sąjungos oficialusis leidinys C 305/3

2010 m. birželio 8 d. Tarybos išvados dėl gyventojų suvartojamo druskos kiekio mažinimo veiksmų užtikrinant geresnę sveikatą – Išvadų priėmimas

2010/C 305/04

EUROPOS SĄJUNGOS TARYBA,

1. PRIMENA

a) Sutarties dėl Europos Sąjungos (ES) veikimo (1) 168 straipsnį, kuriame nurodyta, kad žmonių sveikatos aukšto lygio apsauga užtikrinama nustatant ir įgyvendinant visas ES politikos ir veiklos kryptis, bei nustatyta, kad ES, savo veikla papildydama valstybių narių politiką, siekia gerinti visuomenės sveikatą, užkirsti kelią žmonių negalavimams ir ligoms bei pašalinti pavojaus fizinei ir psichinei sveikatai šaltinius;

b) 2007 m. liepos 12 d. Europos Parlamento rezoliuciją dėl veiksmų sprendžiant širdies ir kraujagyslių ligų problemą (2), kurioje valstybės narės raginamos toliau rengti savo veiksmų planus dėl su gyvenimo būdu susijusių sveikatos veiksnių siekiant skatinti sveikesnį gyvenimo būdą, o Komisija – skatinti iniciatyvas ir bendradarbiavimą su suinteresuotaisiais subjektais, kurie siekia propaguoti širdies ir kraujagyslių sveikatą panaudodami tolesnės tabako ir alkoholio vartojimo kontrolės ir tinkamesnės dietos bei fizinio aktyvumo priemones, padedančias išvengti nutukimo ir aukšto kraujospūdžio bei su tuo susijusių komplikacijų;

c) Pasaulio sveikatos organizacijos (PSO) 2008–2013 m. veiksmų planą dėl pasaulinės neužkrečiamųjų ligų prevencijos ir kontrolės strategijos (3), kurioje raginama sumažinti neužkrečiamųjų ligų ir jų veiksnių bendrųjų kintamų rizikos veiksnių poveikį asmenims ir gyventojams, tuo pačiu metu siekiant sustiprinti asmenų ir gyventojų gebėjimą pasirinkti sveikesnius produktus ir sveikatą stiprinantį gyvenimo būdą;

d) 2007 m. gruodžio 6 d. Tarybos išvadas (4) dėl Komisijos Baltosios knygos dėl Europos strategijos su mityba, antsvoriu ir nutukimu susijusioms sveikatos problemoms spręsti, kurioje išdėstytas integruotas ES požiūris, kuris padėtų sumažinti netinkamos mitybos, antsvorio ir nutukimo sukeltas sveikatos problemas; šiose Tarybos išvadose palankiai įvertintas baltojoje knygoje pateiktas pasiūlymas valstybėms narėms druskos kiekio mažinimą Komisijos mitybos ir fizinės veiklos aukšto lygio grupės (Aukšto lygio grupės) diskusijose laikyti vienu iš pirmųjų prioritetų, o valstybės narės raginamos remti veiklą, kurios tikslas – maisto produktų sudėties keitimas siekiant mažinti druskos, sočiųjų riebalų, riebiųjų rūgščių transizomerų, pridėto cukraus kiekį ir energetinę vertę, atsižvelgiant į jų poveikį susirgimui neužkrečiamosiomis ligomis, antsvoriui ir nutukimui;

e) PSO forumą ir techninį susitikimą gyventojų suvartojamo druskos kiekio mažinimo klausimais, įvykusius 2006 m. spalio 5–7 d. Paryžiuje (5), kuriuose buvo apžvelgta, kaip pernelyg didelis druskos suvartojimas susijęs su sveikata, ir pateiktos rekomendacijos valstybėms narėms bei kitiems suinteresuotiesiems subjektams dėl gyventojų suvartojamo druskos kiekio mažinimo būdų siekiant ilgalaikio tikslo – neužkrečiamųjų ligų prevencijos;

f) Europos maisto saugos tarnybos mokslines nuomones, kuriose nurodyta, kad Europoje suvartojamas natrio paros kiekis (3–5 g natrio, apie 8–11 g druskos) gerokai viršija rekomenduojamą paros normą ir kad pagrindinis raciono natrio šaltinis yra perdirbti maisto produktai, kuriems tenka apie 70–75 % bendro suvartojamo natrio kiekio (6);

2. MANO, kad

a) remiantis 2008 m. Europos širdies ir kraujagyslių ligų statistikos duomenimis (7), Europos Sąjungoje širdies ir kraujagyslių ligos sukelia beveik pusę visų mirčių, būtent 42 % – nuo šių ligų mirė daugiau nei 2 mln. žmonių, o bendros dėl širdies ir kraujagyslių ligų patirtos išlaidos 2006 m. ES sudarė 192 mlrd. EUR; apie 57 % šios sumos sudarė sveikatos priežiūros išlaidos, 21 % – dėl sumažėjusios produktyvumo patirti nuostoliai ir 22 % – neformali slauga, teikiama širdies ir kraujagyslių ligomis sergantiems asmenims;

b) remiantis PSO skaičiavimais, didelis sistolinis kraujospūdis yra viena iš mirčių nuo širdies ir kraujagyslių ligų priežasčių – jis buvo 51 % insultų ir 45 % mirčių nuo išeminių širdies ligų priežastis (8);

c) dėl ES demografinės struktūros pokyčių gyventojai turi ilgiau dirbti, o dėl aukšto kraujospūdžio bei širdies ir kraujagyslių ligų kylančios sveikatos problemos daro neigiamą įtaką darbo rinkai (9);

d) yra patikimų mokslinių įrodymų, kad dabartinis didelis druskos suvartojimas visoje Europoje yra vienas iš svarbiausių veiksnių, dėl kurių didėja kraujospūdis, taigi daugėja susirgimų širdies bei kraujagyslių ligomis, be to, jis gali ne tik turėti įtakos kraujospūdžiui, taigi didinti insulto, kairiojo skilvelio hipertrofijos bei inkstų ligų riziką, bet gali daryti ir tiesioginį žalingą poveikį (10);

e) siekiant spręsti šią problemą reikia konkrečių ir suderintų priemonių, skirtų visuomenės informavimui apie ją ir druskos kiekiui maisto produktuose mažinti;

f) yra svarbu vykdyti ilgalaikę pažangos stebėseną, nes druskos suvartojimo bei susijusios ligų naštos sumažinimo rezultatams pasiekti reikės laiko;

3. PAŽYMI, kad reikalingas visa apimantis požiūris į šios problemos sprendimą, kuris apimtų nacionalinius dabartinio druskos suvartojimo duomenis, visuomenės informavimo veiksmus, produktų sudėties keitimo veiksmus siekiant sumažinti druskos kiekį maisto produktuose, taip pat stebėsenos ir vertinimo procesą;

4. PALANKIAI VERTINA veiklą ir pažangą, padarytą per pirmuosius dvejus Aukšto lygio grupės darbo metus užtikrinant keitimąsi informacija apie politikos iniciatyvas ir plėtojant suderintus veiksmus;

5. PALANKIAI VERTINA tai, kad buvo sukurta savanoriška nacionalinių druskos suvartojimo mažinimo iniciatyvų Europos programa (11) siekiant remti ir stiprinti nacionalinius veiksmų planus nacionalinėms ar PSO rekomendacijoms įgyvendinti;

6. PALANKIAI VERTINA produktų sudėties keitimo veiksmus, kurių jau ėmėsi valstybės narės, ir paramą šiems veiksmams, kurią teikia maisto gamintojai, mažmenininkai, restoranai bei viešojo maitinimo įstaigos, atsižvelgiant į tai, kad perdirbtiems maisto produktams tenka apie 70–75 % viso suvartojamo druskos kiekio;

7. PRITARIA užmojui sumažinti druskos kiekį maisto produktuose, dėl kurio susitarta Aukšto lygio grupėje;

8. PABRĖŽIA, kad reikia užtikrinti, jog nacionaliniai požiūriai į druskos suvartojimo mažinimą būtų pritaikyti visoms socialinėms ir ekonominėms visuomenės grupėms, įskaitant visų kainų grupių maisto produktus;

9. PAŽYMI, kad reikia svarstyti tarptautinį druskos sudėties keitimo veiklos aspektą ir vaidmenį, kurio, įgyvendinant šį požiūrį, gali imtis įvairiems suinteresuotiesiems subjektams atstovaujantys veikiantys forumai, pavyzdžiui, ES veiklos programa, skirta tinkamai mitybai, fiziniam aktyvumui ir sveikatingumui skatinti (12);

10. PABRĖŽIA, kad maisto produktų ženklinimas yra svarbus užtikrinant, kad vartotojams būtų teikiama matoma, aiški ir lengvai suprantama informacija, kad jie galėtų rinktis produktus, kurių sudėtyje yra mažiau druskos. Šiuo klausimu mano, kad Aukšto lygio grupė nusprendė vartoti ne terminą „natris“ (maistinė medžiaga, kuriai faktiškai yra skirtos iniciatyvos), o terminą „druska“, nes pastarasis yra labiau suprantamas, be to, natris į maisto produktus dažniausiai pridedamas būtent druskos pavidalu;

11. PABRĖŽIA, kad reikia stebėti su produktų sudėties keitimu, visuomenės informavimu ir gyventojų suvartojamu druskos kiekiu susijusią veiklą, siekiant reguliariai vertinti ir peržiūrėti politiką bei veiksmus, taip pat platinti rezultatus plačiajai visuomenei;

12. PALANKIAI VERTINA Europos druskos suvartojimo mažinimo veiksmų tinklo, kurį Jungtinė Karalystė įsteigė atsižvelgdama į PSO raginimą valstybėms narėms steigti tinklus, kurie sudarytų galimybes keistis informacija, rekomendacijoms ir techninėmis žiniomis apie įvairius druskos suvartojimo mažinimo strategijų aspektus, darbą;

13. RAGINA valstybes nares stiprinti ar plėtoti, jei dar neįgyvendinta, suderintą ir tvarią nacionalinę mitybos politiką, įskaitant druskos suvartojimo mažinimo programas, kad druskos suvartojimas būtų sumažintas iki tinkamo lygio, be kita ko:

a) nustatant įgyvendinamus tikslus ir uždavinius, remiantis gyventojų suvartojamais druskos kiekiais politikos rengimo metu, taip pat realius šių tikslų įgyvendinimo terminus;

b) informuojant visuomenę apie tinkamų druskos kiekių vartojimo naudą sveikatai ir veiksmus, kurių gali būti imamasi druskos suvartojimui sumažinti, taip pat skatinant sveikatos specialistus teikti informaciją apie tai, kad būtina mažinti druskos suvartojimą racione;

c) skatinant maisto gamintojus ir tiekėjus intensyvinti maisto produktų sudėties keitimo veiksmus, siekiant kuo labiau sumažinti druskos kiekį rinkai pateiktuose maisto produktuose ir patiekaluose;

d) renkant aktualią ir palyginamą informaciją apie gyventojų suvartojamą druskos kiekį ir druskos kiekius nacionaliniame racione, naudojamus didžiausių maisto tiekėjų, siekiant stebėti ir vertinti pažangą, kuri padaryta įgyvendinant nacionalinę druskos suvartojimo mažinimo politiką;

e) remiant nacionalinių druskos suvartojimo mažinimo iniciatyvų ES programą;

14. RAGINA Komisiją:

a) toliau taikyti sistemingą požiūrį į didelio druskos suvartojimo problemos sprendimą Europos lygiu įgyvendinant ES druskos suvartojimo mažinimo programą, atsižvelgiant į atitinkamų tarptautinių organizacijų, ypač PSO, darbą;

b) toliau tvirtai remti valstybių narių pastangas stiprinti, išlaikyti ar plėtoti nacionalines iniciatyvas, kuriomis siekiama suvartojamus druskos kiekius sumažinti iki tinkamų lygių;

c) kartu su valstybėmis narėmis reguliariai nustatyti mažiausius druskos kiekius, kurie atitinkamu metu pasiekti ES lygiu įvairių kategorijų ir subkategorijų maisto produktuose, iš kurių gaunamas didžiausias vidutinio raciono druskos kiekis – tai yra priemonė nustatyti, ką kiekvienos kategorijos atveju įmanoma techniškai įgyvendinti;

d) remti maisto produktų sudėties keitimo veiksmus, kurių imasi valstybės narės ir maisto gamintojai bei tiekėjai, ir nagrinėti bei nustatyti mechanizmus ir priemones, kuriais maisto pramonės sektorius bus skatinamas išlaikyti pažangą mažinant druskos kiekius maisto produktuose;

e) stiprinti bendradarbiavimą su suinteresuotaisiais subjektais pagal ES veiklos programą, skirtą tinkamai mitybai, fiziniam aktyvumui ir sveikatingumui skatinti, ypač skatinti produktų sudėties keitimo veiksmus druskos kiekiams maisto produktuose mažinti;

f) reguliariai teikti Komisijos veiklos įgyvendinant ES druskos suvartojimo mažinimo programą pažangos ataskaitas. Pažangos ataskaitose turėtų būti pateikiami su tarpvalstybinę prekybą vykdančiomis bendrovėmis arba Europos prekybos organizacijomis/sektoriais surengtų diskusijų ir susitikimų rezultatai ir įvairių dalyvavusių subjektų atsiliepimų įvertinimas. Be to, pažangos ataskaitose turėtų būti pateikiamas ES veiklos poveikio ir veiklos, apie kurią pranešė valstybės narės, poveikio įvertinimas;

g) analizuoti padėtį ir veiksmus, kurių imtasi ES ir jos valstybėse narėse, ir pranešti rezultatus 2012 m.

(1) OL C 115, 2008 5 9, p. 47.

(2) http://www.europarl.europa.eu/sides/getDoc.do?type=TA&reference=P6-TA-2007-0346&language=LT&ring=B6-2007-0277

(3) http://www.who.int/nmh/publications/9789241597418/en/

(4) Dok. 15612/07.

(5) http://www.who.int/dietphysicalactivity/reducingsaltintake_EN.pdf

(6) Dietinių produktų, mitybos ir alergijų klausimų grupės mokslinės nuomonės dėl Komisijos prašymų, susijusių su:

a) leistina didžiausia natrio norma (priimta 2005 m. balandžio 21 d.) http://www.efsa.europa.eu/en/scdocs/doc/nda_opinion_ej209_sodium_v2_en1,5.pdf

b) atrinktų maistinių medžiagų orientacinių normų ženklinimo peržiūra (priimta 2009 m. kovo 13 d.) http://www.efsa.europa.eu/en/scdocs/doc/nda_op_ej1008_labelling_reference_intake_values_en.pdf

(7) Europos širdies ir kraujagyslių ligų statistika, 2008 m. leidimas, Europos širdies ligų specialistų tinklas.

(8) Bendrieji sveikatos rizikos veiksniai; Mirtingumas ir su ligomis susijusi našta, priskirtina atrinktam pagrindiniam rizikos veiksniui. PSO, 2009 m.: http://whqlibdoc.who.int/publications/2009/9789241563871_eng.pdf

(9) Kanavos P, Östergren J, Weber MA et al. Aukštas kraujospūdis ir sveikatos politika (angl. High blood pressure and health policy), New York: Ruder Finn, Inc., 2007 m.

(10) FJ He ir GA Mac Gregor: Išsami druskos suvartojimo bei sveikatos klausimų ir dabartinės patirties įgyvendinant pasaulines druskos suvartojimo mažinimo programas apžvalga (angl. A comprehensive review on salt and health and current experiences of worldwide salt reduction programmes), Journal of Human Hypertension (2009 m.) 23, p. 363–384.

(11) http://ec.europa.eu/health/archive/ph_determinants/life_style/nutrition/documents/salt_initiative.pdf

(12) http://ec.europa.eu/health/ph_determinants/life_style/nutrition/platform/platform_en.htm